**Novalis** was 'n Duitse musiekgroep wat in die 1970's sukses met simfoniese progressiewe rockmusiek en Romantiese liriese liedtekste behaal het. Hul bekendste langspelers het *Sommerabend* (1976) en *Wer Schmetterlinge lachen hört* (1978) ingesluit. Naas hul eie liedtekste het die groep ook gebruik gemaak van liriese werke van hul naamgewer, die vroeg-Romantiese digter en skrywer Novalis (1772-1801), waaronder gedigte soos *Wunderschätze* en *Wenn nicht mehr Zahlen und Figuren*...

Musikale loopbaan
-----------------

Die musikale loopbaan van Novalis het in 1971 in Hamburg begin toe die sanger Jürgen Wenzel en die bassis Heino Schünzel in 'n dagbladadvertensie belangstellende musikante vir die stigting van 'n nuwe musiekgroep gesoek het. Saam met die klawerbordspeler Lutz Rahn, die tromspeler Hartwig Biereichel en die kitaris Carlo Karges (1951-2002) het hulle as *Mosaik* opgetree. Die groep se naam is 'n rukkie later gewysig na *Novalis*. Die sanger Wenzel het die groep ná die vrystelling van hul debuutalbum in 1973 verlaat en is deur Heino Schünzel vervang. Carlo Karges, wat by die sangeres Nena se groep aangesluit het, is deur Detlef Job vervang. In 1976 het die Oostenrykse vokalis Fred Mühlböck by *Novalis* aangesluit.

Op hul debuutalbum met swaarmoedige rockmusiek, waarvoor geen elektriese kitare gebruik is nie, en variasies van klassieke musiekstukke het Novalis nog alle liedtekste in Engels voorgedra. Novalis se destydse musikale konsep van "romantiese rockmusiek" is deur kritici aanvanklik gelykgestel aan werke van *Pink Floyd* en *King Crimson*. Eers in 1975 het hul nuwe vervaardiger, die bekende sanger en vroeëre lid van die musiekgroep *Rattles*, Achim Reichel, hulle oortuig om liewer na Duits oor te skakel. Naas hul eie liriese liedtekste het *Novalis* nou ook begin om onder meer gedigte van hul naamgewer, die vroeg-Romantiese Duitse digter Novalis, te toonset.

Met hul langspelers *Sommerabend*, *Brandung* en *Vielleicht bist du ein Clown?* het *Novalis* hul grootste sukses behaal. Dit was veral die kombinasie van simfoniese progressiewe rockmusiek, 'n musiekstroming wat indertyd uiters gewild was, en Fred Mühlenbeck se kenmerkende sangstem wat *Novalis* se musiek so uniek gemaak het en aanklank by sowel Duitse asook internasionale gehore gevind het. In Japan was *Novalis* met sowat 50 000 verkoopte albums selfs die gewildste Duitse musiekgroep ná die *Scorpions*. In 1978 het Lutz Rahm sy solo-album *Solo-Trip* vrygestel.

In 1979 het *Novalis* hul eerste konsepalbum, *Flossenengel*, waarin hulle die omstrede kommersiële walvisvangs getematiseer het. Van die inkomste, wat uit die verkope van die langspeler gemaak is, het *Novalis* die *World Wildlife Fund* met donasies ondersteun.

In die vroeë 1980's het *Novalis* se musiekstyl gaandeweg minder gewild geraak by gehore en is deur nuwe musikale stromings soos die *Neue Deutsche Welle* verdring. *Novalis* het 'n tyd lank met nuwe style geëksperimenteer, en die groeplede het verskeie kere gewissel. Uiteindelik het die groep besluit om te ontbind.

In 1984 en 1985 het *Novalis* met die album *Nach uns die Flut* en 'n laaste toer afskeid van hul aanhangers geneem. In 1993 het Rahn en Biereichel nog 'n lewendige toetsalbum, *Novalis lebt!*, vrygestel. Omstreeks 2012 het twee plate-etikette, *SPV* en *MiG*, met die hervrystelling van alle viniel-albums as kompakskywe begin.

Diskografie
-----------

* 1973 *Banished Bridge* (Album)
* 1975 *Novalis* (Album)
* 1976 *Sommerabend* (Album)
* 1977 *Konzerte* (Lewendige album)
* 1977 *Brandung* (Album)
* 1978 *Vielleicht bist du ein Clown?* (Album)
* 1978 *Wer Schmetterlinge lachen hört* (Toetsopname)
* 1978 *Sonnenwende* (Toetsopname)
* 1979 *Flossenengel* (Album)
* 1980 *Rock On Brain* (Toetsopname, dubbellangspeler)
* 1981 *Augenblicke* (Album)
* 1982 *Neumond* (Album)
* 1982 *Visionen* (Toetsopname)
* 1983 *Sterntaucher* (Album)
* 1984 *Bumerang* (Album)
* 1985 *Nach uns die Flut* (Album)
* 1993 *Novalis lebt!* (Lewendige toetsopname)
* 1995 *Flossenengel* (Toetsopname)
* 2009 *Letztes Konzert 1984*